CELEX: E2011G0001
Language: et
Date: 2011-09-29 00:00:00
Title: EFTA riikide alalise komitee otsus nr 1/2011/AK, 29. september 2011 , finantsmehhanismi (2009–2014) raames toimuvate programmide ja projektide auditi kohta

22.12.2011   
            
            
               ET
            
            
               Euroopa Liidu Teataja
            
            
               L 341/67
            
         EFTA RIIKIDE ALALISE KOMITEE OTSUS
   nr 1/2011/AK,
   29. september 2011,
   finantsmehhanismi (2009–2014) raames toimuvate programmide ja projektide auditi kohta
   EFTA RIIKIDE ALALINE KOMITEE,
   võttes arvesse Euroopa Majanduspiirkonna lepingut, edaspidi „EMP leping”,
   võttes arvesse Euroopa Liidu, Islandi, Liechtensteini Vürstiriigi ja Norra Kuningriigi vahelist lepingut EMP finantsmehhanismi kohta aastateks 2009–2014,
   võttes arvesse EMP finantsmehhanismi käsitlevat protokolli 38b, mis on EMP lepingule lisatud eespool osutatud Euroopa Liidu, Islandi, Liechtensteini Vürstiriigi ja Norra Kuningriigi vahelise lepinguga EMP finantsmehhanismi kohta aastateks 2009–2014,
   võttes arvesse Norra Kuningriigi ja Euroopa Liidu vahelist lepingut Norra finantsmehhanismi kohta aastateks 2009–2014,
   võttes arvesse EFTA riikide alalise komitee 9. detsembri 2010. aasta otsust nr 5/2010/AK, millega muudetakse otsust nr 4/2004/AK finantsmehhanismi komitee loomise kohta (1),
   võttes arvesse EFTA riikide alalise komitee 9. detsembri 2010. aasta otsust nr 6/2010/AK, millega laiendatakse EMP finantsmehhanismi ja Norra finantsmehhanismi ameti ülesandeid (2),
   võttes arvesse EFTA järelevalveameti ja kohtu komitee 23. oktoobri 2002. aasta otsust nr 5/2002 EFTA audiitorite kogu volituste kohta (edaspidi „EMP EFTA riigid”)
   ON TEINUD JÄRGMISE OTSUSE:
   Artikkel 1
   Audiitorite kogul on ülim pädevus EMP 2009.–2014. aasta finantsmehhanismi (edaspidi „EMP finantsmehhanism”) raames toimuvate programmide ja projektide auditeerimiseks. See hõlmab programmide ja projektide auditeerimist abisaajariikides ning auditit, mis käsitleb programmide ja projektide juhtimist abisaajariikide poolt ja EMP finantsmehhanismi rakendamist. Audiitorite kogu võib ka auditeerida EMP finantsmehhanismi haldamist EMP finantsmehhanismi ameti poolt.
   Artikkel 2
   Audiitorite kogu koosneb EMP lepingu osaliste EFTA riikide esindajatest, soovitavalt nende riikide kõrgeimate kontrolliasutuste liikmetest. Nende sõltumatus peab olema väljaspool kahtlust. EFTA ametnikku ei saa määrata audiitoriks enne kolme aasta möödumist tema ametisoleku lõppemisest mis tahes EFTA institutsioonis.
   Artikkel 3
   Isikud, kes on ametisse nimetatud EFTA järelevalveameti ja kohtu komitee 26. mai 2010. aasta otsuse nr 1 (EFTA audiitorite kogu liikmeteks nimetamise kohta) kohaselt, määratakse oma ametiajaks ühtlasi audiitorite kogu liikmeteks, kes viivad läbi artikli 1 kohaseid auditeid. Kui nende ametiaeg lõpeb, nimetatakse EFTA järelevalveameti ja kohtu komitee otsusega audiitorite kogu liikmed, kes teostavad artikli 1 kohaseid auditeid.
   Artikkel 4
   Audiitorite kogu liikmed on oma ülesannete täitmisel täiesti sõltumatud.
   Artikkel 5
   Audiitorite kogu liikmed teevad tihedat koostööd isiku või isikutega, kes on määratud vastavaid auditeid läbi viima Norra 2009.–2014. aasta finantsmehhanismi kohaselt mõlema finantsmehhanismiga seotud valdkondades.
   Artikkel 6
   Artiklis 1 osutatud auditite asjakohased ja proportsionaalsed kulud kaetakse EMP finantsmehhanismi halduseelarvest. Alaline komitee lepib audiitorite kogu eelarveprojekti ja finantsmehhanismi komitee soovituse põhjal kokku selleks eesmärgiks eraldatava summa osas.
   Artikkel 7
   Audiitorite kogu võib kaasata oma töösse väliseksperte. Väliseksperdid peavad vastama samadele sõltumatuse nõuetele ja täitma võrdselt nagu ka audiitorite kogu liikmed artikliga 6 ettenähtud koostöökohustust.
   Artikkel 8
   Audiitorite kogu teavitab finantsmehhanismi komiteed ja esitab EFTA riikide alalisele komiteele aruande artiklis 1 osutatud auditi kohta. Ta võib esitada ka tegevusettepanekuid.
   Artikkel 9
   Audiitorite kogu teeb ettepaneku oma tegevussuuniste kohta seoses artiklis 1 osutatud auditiga ja esitab selle pärast konsulteerimist finantsmehhanismi komiteega vastuvõtmiseks EFTA riikide alalisele komiteele.
   Artikkel 10
   Käesolev otsus jõustub viivitamata.
   Artikkel 11
   Käesolev otsus avaldatakse Euroopa Liidu Teataja EMP osas ja EMP kaasandes.
   
      Brüssel, 29. september 2011
      
         
            Alalise komitee nimel
         
         
            eesistuja
         
         Kurt JÄGER
         
            peasekretär
         
         Kåre BRYN
      
   
   
      (1)  ELT L 78, 24.3.2011, lk 57.
   
      (2)  ELT L 78, 24.3.2011, lk 58.